Teaduse tippkeskused on Euroopa poolt  aktsepteeritult kõrge tasemega institutsioonid, mis koondavad endasse erinevates teadusasutustes, kuid samas valdkonnas töötavaid teadlasi. Eestis on kümme teaduse tippkeskust. 12. aprillil toimus TA peamajas nende tutvustus.  Tippkeskused on kokku pannud ka kogumiku "Eesti teaduse tippkeskused. 2004." Endel Lippmaa koostatud ja seega siis kindlustatult heal tasemel teostatud kogumikus näeb siis Eesti teaduse tipmist palet.  Selleks et saada tippkeskuseks, hindasid olukorda välismaised  asjatundjad. "Just seetõttu ühendub neis tippkeskustes Eestis reaalselt olemasolev teaduslik asjatundlikkus rahvusvaheliste arusaamadega teaduse, tehnoloogia ja majanduse arengu suundadest ning prioriteetidest."  Kümme tippkeskust katavad ala vaakumi struktuurist rahvaluuleni. Miks tippkeskustega tegelda? "Et olla kursis toimuvaga," ütles Endel Lippmaa tippkeskuste seminaril, "need annavad Eestile totaalse kompetentsi kõigil tähtsamatel erialadel." Sada aastat tagasi elukaugena tundunud teooriad on nüüdseks  muutnud maailma totaalselt. Praegu elukaugetena tunduvad teooriad muudavad tulevikumaailma. Kas ka Eesti suunab seda muutmist, sõltub suuresti meie kümnest suurest näpust - teaduse tippkeskusest.  teadus.ee